હવે આટલા વર્શ પછી અવાજના જોખમના વ્યાપ ને વિસ્તાર માત્ર કામના સ્થળ સુધી સીમિત રહ્યા નથી. મોબાઈલના ઇઅર ફોન કાનમાં ભરવી રાખેલા નાગરિકોની વસ્તી મોટી છે. ૬ એપ્રિલના સ્થાનિક અખબારમાં સમાચાર છે કે વડોદરા નજીક રણોલી ગામમાં જાનમાં નાચી રહેલો ૨૫ વર્ષીય રણજીત પગી અચાનક ચક્કર આવીને પડી ગયો અને મૃત્યુ પામ્યો અને આવો આ ગામમાં એક વર્ષમાં ડાંસ કરતાં મૃત્યુનો ત્રીજો બનાવ છે. અહેવાલ વધુમાં જણાવે છે, “ડીજેનાં અવાજનું આઉટપુટ ખુબ જ વધુ હોવાને કારણે અને તે ડીજેની બાજુમાં જ ડાન્સ કરતો હોવાને કારણે તેનું મૃત્યુ થયું હોવાની આશંકા સેવાઈ રહી છે.” ડીજે વાગતું હોય અને બાજુમાંથી પસાર થઇએ તો આપણા ધબકારા કેવા વધી જાય છે એ સૌનો અનુભવ છે. સંશોધનનો વિષય છે. જાહેર આરોગ્યની સમસ્યા કહેવાય. ગાધીનાગરમાં ઇન્ડિયન ઇન્સ્ટીટ્યુટ ઓફ પબ્લિક હેલ્થ છે ત્યાં સુધી આપણો અવાજ પહોચે તો સારું. અવાજની મર્યાદાના કાયદા ક્યાં? ડીજેના રાક્ષસી અવાજ પર કાબુ મેળવવા કશુંક તો કરવાની જરૂર છે.